F’żona fil-baħar mas-sitt mili fil-Lbiċ ta’ Malta nstabet dik li jidher li hi waħda mill-akbar qtajja’ ta’ qroll iswed fil-Mediterran. L-iskoperta hi frott riċerka li saret fix-xhur li għaddew mill-Istitut tal-istudji tal-baħar fl-Università flimkien ma’ istitut ta’ riċerka Taljan li pprovda dgħajsa mgħammra b’apparat li ħa filmati f’qiegħ il-baħar f’fond ta’ madwar 300 metru. Mal-ewwel daqqa t’għajn ħafna jistgħu jaħsbu li l-qroll hu pjanta iżda fil-fatt hu annimal mill-aktar sempliċi li ilu jeżisti ħafna snin. Il-qoxra tiegħu hi iebsa ħafna u jgħix fuq ġewwa tagħha. Il-qroll għandu bħal swaba’ ħerġin ‘il barra li jaħtfu annimali iżgħar li jkunu għaddejjin minn ħdejh. Dawn iservu bħala ikel għalihom. Ir-riċerka li saret mill-Istitut tal-Istudji tal-Baħar fl-Università flimkien ma’ l-Istitut Taljan ISPRA bbażat fi Sqallija kkonfermat li fil-Mediterran hemm qroll li jħobb l-ilma kiesaħ mhux bħal qroll li hemm f’ibħra aktar sħan f’postijiet tropiċi. Mill-vapur attrezzat b’tagħmir għar-riċerka tniżżlet camera li ħadet filmati ta’ qiegħ il-baħar f’fond ta’ madwar 300 metru. Dr Alan Deidun, Lecturer fl-Università ta’ Malta, qal li hu stmat li din hi waħda mil-akbar qatat ta’ qroll iswed fil-Mediterran u spjega li minn meta ttieħdu l-filmati, f’tarf is-sena li għaddiet, sar proċess ta’ analiżi u ġew identifikati l-ispeċi f’qiegħ il-baħar. Qal li l-ħsieb hu li r-riċerka tkompli. Dr Deidun qal li ż-żona fejn instab il-qroll iswed hi mfittxija ħafna għas-sajd u wera x-xewqa li jinstab xi forma ta’ kompromess biex waqt li s-sajd ikompli, ma ssirx ħsara lill-qroll minn oġġetti li jintużaw f’din l-industrija bħal ħbula li jitħabblu mal-qroll u knatan li jintużaw fis-sajd għal-lampuki u jinżlu fil-qiegħ. Impressjonanti għar-riċerkaturi kif il-filmati jagħtu xhieda ta’ ħajjiet oħra li jinstabu f’dan il-fond bħal koċċli kbar, granċijiet, lipp u saħansitra tidher ukoll ċerna għaddejja mal-qroll. Qal li ħafna xjenzati jikkummentaw li jafu aktar fuq il-wiċċ tal-qamar milli fuq qiegh il-baħar. Kompla jispjega li kull darba li jmorru f’qiegħ il-baħar dejjem jinstabu speci ta’ ħlejjaq godda fosthom koċċli kbar li normalment fil-Mediterran jinstabu biss fl-istraits ta’ Messina fejn hemm kurrenti kbar qawwija. Spjega li dawn l-istess kurrenti imexxu magħhom ikel mikroskopiku li kapaċi jgħajjex ‘l dan il-qroll. Għal Dr Deidun, dan juri kemm hu importanti li tkompli għaddejja r-riċerka fil-baħar għax waqt li mhux magħruf kull m’hemm fil-qiegħ daqstant ieħor mhux magħruf x’jista’ l-bniedem qed jeqred b’attivitajiet tiegħu fil-baħar.